b'\n_START_ARTICLE_\nMilan Sever\n_START_SECTION_\n\xc5\xbdivljenje in delo\n_START_PARAGRAPH_\nMilan Sever, brat igralke Save Sever, je v letih 1914\xe2\x88\x921918 obiskoval ni\xc5\xbejo gimnnazijo v Novem mesto, od 1918\xe2\x80\x931923 tehni\xc5\xa1ko srednjo \xc5\xa1olo v Ljubljani. Po kon\xc4\x8danem \xc5\xa1olanju je v letih 1924\xe2\x88\x921927 slu\xc5\xbeboval kot tehnik na Gradbeni direkciji v Ljubljani. Leta 1928 je v Ljubljani opravil maturo na realki, potem \xc5\xa1tudiral arhitekturo ter 1932 diplomiral pri profesorju Ple\xc4\x8dniku. Kot \xc5\xa1tipendist francoske vlade je delal v Parizu (1933-1934) pri Le Corbusieru. Po vrnitvi domov je bil v letih 1934\xe2\x88\x921937 v Ljubljani kalkulant, projektant in \xc5\xa1ef gradbi\xc5\xa1\xc4\x8da pri gradbenem podjetju Mavri\xc4\x8d in opravil leta 1936 dr\xc5\xbeavni izpit za poobla\xc5\xa1\xc4\x8denega in\xc5\xbeenirja arhitekture. V letih 1937\xe2\x80\x931940 je delal pri gradbenem podjetju Slograd, 1940\xe2\x80\x931941 v Novem Sadu kot projektant v biroju arhitekta J. Neidhardta, 1941\xe2\x80\x931942 pa v Ljubljani pri mestnem gradbbenem oddelku. Italijanski okupator ga je aretiral in interniral v Gonars (1942\xe2\x80\x931943), po izpustitvi pa je delal kot ilegalec v Ljubljani (1943\xe2\x80\x931945). Po 1945 je bil pomo\xc4\x8dnik direktorja gradbenega podjetja Gradis in do 1947 profesor na Tehni\xc5\xa1ki srdnji \xc5\xa1oli v Ljubljani, 1947\xe2\x80\x931950 na\xc4\x8delnik v ministrstvu za gradnje LRS, od 1950 pa docent in nato redni profesor na oddelku za arhitekturo ljubljanske FAG, kjer je predaval arhitekturne konstrukcije.'